1,500 keluarga asnaf dapat bantuan kerajaan
BETING MARO: Kesukaran hidup yang terpaksa ditempuhi sejumlah 1,500
keluarga asnaf dalam kawasan Parlimen Batang Lupar berhubung perlaksanaan
arahan Perintah Kawalan Pergerakan (PKP) ketika ini telah pun mendapat
perhatian kerajaan. Ia terbukti apabila kesemua keluarga asnaf tersebut menerima bantuan
makanan yang disalur oleh Ahli Parlimen Batang Lupar, Dato Sri Rohani Abdul
Karim menerusi Pusat Khidmat Wakil Rakyat P.201 Batang Lupar di sini. “Kesemua 1,500 keluarga asnaf berkenaan datangnya dari Dewan Undangan
Negeri (DUN) Sebuyau, DUN Lingga dan DUN Beting Maro dalam kawasan Parlimen
Batang Lupar. “Setiap 1,500 keluarga asnaf dari DUN-DUN ini telah pun menerima
bantuan makanan tersebut menerusi Program Sentuhan Rohani yang dikendali oleh
pihak Pusat Khidmat Wakil Rakyat P.201 Batang Lupar,” kata Rohani. Beliau turut memberitahu bantuan makanan daripada kerajaan ini akan dapat
meringankan lagi bebanan penduduk yang terjejas teruk akibat penularan pandemik
Covid-19 pada masa sekarang. Malahan pemberian bantuan makanan ini katanya akan dapat mengurangkan masa
penduduk untuk keluar rumah mencari makanan yang dilihat boleh mendedahkan diri
mereka terhadap jangkitan pandemik berbahaya itu nanti. “Justeru diharap agar penduduk terutama sekali daripada golongan asnaf
dapat meluangkan lebih banyak masa bersama keluarga di samping bersabar dalam
menghadapi masalah penularan pandemik COVID-19 pada masa sekarang,” kata
Rohani. Beliau juga turut memberitahu bantuan dari Kerajaan Persekutuan dan
Kerajaan Sarawak juga akan disalurkan dalam tempoh terdekat ini bagi membantu
penduduk yang terjejas akibat penularan COVID-19. Terdahulu bantuan makanan daripada kerajaan yang disalur menerusi Rohani
berkenaan telah pun diagih oleh tiga orang wakilnya di setiap DUN Beting
Sebuyau, DUN Lingga dan DUN Beting Maro di sini.

Untuk
DUN Beting Maro, bantuan makanan kerajaan telah disampaikan oleh Kaunselor Dato
Lim Kian Choon dengan Zaleha Jamal dan Churchill pula masing-masing
menyampaikan bantuan itu bagi kawasan DUN Lingga serta DUN Sebuyau.



 
See author's posts
